Posebno je problematično Peternelovo etiketiranje Hrvoja Klasića kao nećaka komunističkog čelnika. Kakve to veze ima, pita se Žarko Puhovski i oštro osuđuje poziv na sankcioniranje novinara HRT-a

ZAGREB Igor Peternel, potpredsjednik Izvršnog odbora nekoć uglednog Hrvatskog helsinškog odbora za ljudska prava, javno je zatražio sankcioniranje HRT-ovog novinara i urednika Aleksandra Stankovića. Sankcije je Peternel tražio putem društvene mreže Facebook, jer mu se nije svidio nastup Stankovićevog gosta, povjesničara Hrvoja Klasića. Vijest o tome objavili su Internet portali, a ista je prenesena i na stranicama Hrvatskog helsinškog odbora za ljudska prava.

– Zašto je važno da Stanković bude sankcioniran? Jer pozivanjem ovakvih egzibicionista poput današnjeg Klasića, nećaka komunističkog čelnika, stvara ustaše od ljudi koji to nikada nisu bili. Radi se o izuzetno opasnoj igri za društvo i javna televizija se u takve stvari ne bi smjela upuštati, ustvrdio je jedan od čelnih ljudi HHO-a. Otišao je pritom i korak dalje pa je na Facebooku Stankovićevu emisiju s Klasićem komentirao ovako: »Odlično je da se ovo danas dogodilo. Time si je Stanković konačno kupio kartu za odlazak u povijest i s mjesta urednika i voditelja talk showa javne TV. To jamčim, jer znam«.

Iako Peternelov zahtjev za sankcijama, srećom, nema nikakvu težinu, vijest o tome zanimljiva je jer govori o potpunoj dezorijentiranosti Hrvatskog helsinškog odbora za ljudska prava na čelu sa Ivanom Zvonimirom Čičkom i spomenutim mu potpredsjednikom.

Nezabilježen je slučaj, čak i u Hrvatskoj, da čelni čovjek organizacije čiji bi primarni posao trebao biti zaštita ljudskih prava praktički poziva na suzbijanje medijskih sloboda i zabranu iznošenja mišljenja. Jedan od osnivača HHO-a Žarko Puhovski rad nekoć ugledne organizacije komentira ovako: »To što danas imamo jesu ostaci ostataka Hrvatskog helsinškog odbora. To je jako važno za naglasiti. Oni se danas uglavnom bave, i to ne baš pretjerano, nogometom. Tražeći sankcije za Stankovića, Peternel kao jedan od argumenata ističe da nije čuo za radove povjesničara Klasića. To što on nije čuo za nečije radove ne govori ništa o ljudima, to može biti problem naobrazbe Igora Peternela.

Vrlo je neobično da potpredsjednik udruge koja se bavi ljudskim pravima traži sankcioniranje televizijskog urednika, o kojem inače nemam naročito dobro mišljenje, jer uređuje svoju emisiju kako se nekom ne sviđa. Ne može se reći da je u toj emisiji bilo govora mržnje ili laži koje bi zahtjevale kakve intervencije, kaže Puhovski. Kao posebno problematično Puhovski izdvaja Peternelovo etiketiranje Hrvoja Klasića kao nećaka komunističkog čelnika. Kakve to veze ima, pita se Puhovski.

Komentirajući Peternelov istup, predsjednik Hrvatskog novinarskog društva Saša Leković kaže da »ne vidi razloga ni potrebe da netko iz HHO-a docira o tome tko bi trebao biti gost u kojoj emisiji«.

– Ne razumijem niti kakve veze ima tko je čiji nećak. Emisiju nisam gledao, ali ako je tamo bilo govora mržnje, postoje institucije koje se bave sankcijama, kaže Leković. Komentar na ovu temu pokušali smo dobiti i od novinara Stankovića, ali on nam nije bio dostupan.